U-I-155/94
Natisni
Opravilna št.:
U-I-155/94
Datum odločitve:
9. 11. 1994
Objavljeno:
OdlUS III, 121
ECLI:
ECLI:SI:USRS:1994:U.I.155.94
Akt:
Zakon o Radioteleviziji Slovenija (Ur. list RS, št. 18/94) (ZRTVS)
Izrek:
Pobuda za oceno ustavnosti zakona se zavrže.
Evidenčni stavek:
Pobudniku, ki izpodbija pravni akt, s katerim niso napadene, ogrožene ali varovane njegove lastne pravice, pravni interes ali pravni položaj, ki torej ne izkaže osebne in neposredne zveze oz. razmerja do izpodbijanega akta, ni mogoče priznati pravnega interesa. Splošni interes, da mora biti zakon v skladu z ustavo, ne pomeni pravnega interesa politične organizacije za vložitev pobude.
Geslo:
Pogoji za imenovanje poslovodnega organa - direktorja RTV.
Izkazan pravni interes (politične organizacije - stranke) kot procesni pogoj za začetek postopka pred ustavnim sodiščem na podlagi pobude.
Pravna podlaga:
Zakon o Ustavnem sodišču RS (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Občinski zbor Narodnih demokratov Ljubljana - Center
Datum vloge:
28. 7. 1994
Vrsta odločitve:
sklep
Vrsta rešitve:
zavrženje
Dokument:
US17269
Dokument v PDF obliki:
U-I-155-94.pdf
116 KB
Prenesite datoteko
U-I-155/94
9/11-1994
S K L E P
Ustavno sodišče je v postopku za preizkus pobude Občinskega zbora Narodnih demokratov Ljubljana-Center na seji dne 9/11-1994
s k l e n i l o :
Pobuda za oceno ustavnosti 31. člena Zakona o Radioteleviziji Slovenija (Uradni list RS, št. 18/94) se zavrže.
O b r a z l o ž i t e v
Narodni demokrati, Občinski zbor Ljubljana-Center, so 28/7-1994 vložili na Ustavno sodišče vlogo, naslovljeno kot predlog, s katero predlagajo oceno ustavnosti 31. člena Zakona o Radioteleviziji Slovenije. V vlogi sami pa jo opredeljujejo kot pobudo in navajajo: - da je bila razrešitev generalnega direktorja RTV Slovenija v nasprotju z Ustavo, saj jemlje posamezniku kot odgovorni osebi temeljne človekove pravice, posega v njegovo integriteto in žali človekovo dostojanstvo, - da je soglasje k imenovanju Žarka Petana za generalnega direktorja RTV Slovenija za štiriletno mandatno obdobje dal Državni zbor,
- da Zakon o RTV Slovenija v 20. členu določa, da se generalnega direktorja imenuje za štiri leta,
- da je bil Zakon spremenjen po imenovanju Žarka Petana za generalnega direktorja in ne more izničiti veljavnih odločb ter drugih aktov z veljavnostjo za nazaj,
- da Svet RTV Slovenija deluje v nepopolni sestavi; Zakon sicer dopušča možnost, da Svet deluje v nepopolni sestavi, vendar v taki zasedbi ne more odločati o tako pomembnih zadevah, kot so odloki Državnega zbora.
Po določbi 24. člena Zakona o Ustavnem sodišču (Uradni list RS, št. 15/94, v nadaljevanju: ZUstS) lahko vsakdo da pisno pobudo za začetek postopka pred Ustavnim sodiščem, če izkaže svoj pravni interes. Pravni interes je podan, če zakonska norma, katere oceno pobudnik predlaga, neposredno posega v njegove pravice, pravne interese oziroma pravni položaj (drugi odstavek 24. člena ZUstS). Interes mora biti individualen in ne splošen in abstrakten interes, v obrambi katerega bi lahko nastopal kdorkoli. Lastnost pobudnika ima lahko le tista (fizična ali pravna) oseba, ki izkaže, da izpodbijana zakonska norma neposredno posega v njeno pravico, pravni interes ali pravni položaj. Pobudniku, ki spodbija pravni akt, s katerim niso napadene, ogrožene ali varovane njegove lastne pravice, pravni interes ali pravni položaj, ki torej ne izkaže osebne in neposredne zveze oziroma razmerja do spodbijanega akta, ni mogoče priznati pravnega interesa.
Pobudnik v tej zadevi svojega pravnega interesa ni izkazal, zaradi česar ni izpolnjen procesni pogoj za začetek postopka.
Splošni interes, da mora biti zakon v skladu z Ustavo, ne pomeni pravnega interesa politične organizacije za vložitev pobude.
Ustavno sodišče je sprejelo ta sklep na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek